Hindsgavl
Hindsgavl, hovedgård ved Lillebælt 2 km vest for Middelfart. Den nævnes 1287 som kongsgård og var krongods til 1664 og igen 1681-95. Basse/Basse Fønss-slægten ejede den 1745-1921, som stamhus fra 1815.
Avlsgården købtes af Middelfart Kommune 1921, hovedbygningen blev erhvervet af Foreningen Norden i 1923 og har siden været benyttet til stævner, kurser, mv.; den blev overtaget af Kreditforeningen Danmark i 1979, fra 1995 som en selvstændig fond.
Rester af det første Hindsgavl findes på et stort voldsted helt ud til Lillebælt. Det var en anseelig ringmursborg med stenhuse, der flere gange blev ødelagt og ombygget. Den nuværende hovedbygning, opført 1784 formentlig af Hans Næss (1723-95) for Chr.H. Adeler (d. 1801), er et trefløjet klassicistisk anlæg med en hovedfløj i to etager med to korte fremspringende sidefløje samt to lave sidefløje i én etage.
Park og voldsted er offentligt tilgængelige.
I Hindsgavls enkebolig Grimmerhus, opført 1856, umiddelbart vest for Middelfart, åbnede i 1994 et museum for keramisk kunst, i dag Clay Keramikmuseum Danmark. 